Xirivella llança el programa 'T'estàvem esperant' amb 30.000 € per a ajudes als naixements, acolliments i adopcions
23 de octubre de 2024

L'Ajuntament de Xirivella ha posat en marxa el programa 'T'estàvem esperant', dotat amb 30.000 €. Esta iniciativa està destinada a fer costat a les famílies en les despeses vinculades al naixement, adopció o acolliment de menors. El programa oferirà ajudes econòmiques de fins a 150€ per cada bebé nascut, adoptat o acollit entre l'1 de setembre de 2023 i el 31 d'agost de 2024.

L'objectiu d'esta subvenció és proporcionar un suport directe a les famílies per a la compra d'articles essencials durant els primers mesos de vida del bebé, com a vestimenta, productes de puericultura, seguretat infantil, alimentació i productes d'higiene.

L'alcaldessa de Xirivella, Paqui Bartual, ha destacat la importància d'aquesta iniciativa: "volem que cada nou membre de la família se senta benvingut des del primer dia. Amb el programa 'T'estàvem esperant' volem alleujar part de la càrrega econòmica que suposa l'arribada d'un nou fill o filla i reafirmar el nostre compromís amb el benestar de les famílies del nostre municipi."

A més, l'alcaldessa ha avançat que els bebés nascuts posteriorment a les dates estipulades podran beneficiar-se en futures convocatòries perquè “tenim la ferma intenció de mantindre esta ajuda en els pròxims anys per a continuar acompanyant a les nostres famílies en estos moments tan importants."

Els interessats podran presentar les seues sol·licituds de manera telemàtica a través de la seu electrònica de l'Ajuntament o de manera presencial en les dependències municipals habilitades per a tal fi. El termini de sol·licitud estarà obert des del pròxim 29 d'octubre fins al 12 de novembre. Les bases completes del programa es poden consultar en els documents adjunts a esta notícia.

Consulta ací el llistat d'admesos definitiu